Touko Aalto suostui torstaina kommentoimaan vain lyhyesti vihreiden gallupsyöksyä, sen sijaan ex-puheenjohtaja Niinistö oli valmis neuvomaan, millä keinoin Aalto saa vihreiden kannatuksen nousuun.

Ennen Touko Aaltoa vihreitä luotsannut Ville Niinistö haluaa siirtää keskustelun asiakysymyksiin. JENNI GÄSTGIVAR / ANNA JOUSILAHTI

Vihreiden kannatus on pudonnut vuoden aikana lähes 30 prosenttia, mutta puolueen puheenjohtaja Touko Aalto suostui torstaina kommentoimaan tilannetta vain lyhyellä lauseella.

- Olen kommenttini antanut ja kädet ovat täynnä töitä, Aalto totesi Iltalehdelle.

Sen sijaan Aaltoa edeltänyt vihreiden puheenjohtaja Ville Niinistö suostui kertomaan, miten vihreiden gallupsyöksy oikenee, ja mitä nykyisen puheenjohtajan pitäisi puolueensa hyväksi tehdä.

- Nyt pitää vain siirtää keskustelu asiakysymyksiin ja vihreisiin tulevaisuusvaihtoehtoihin. Olen näistä Toukon kanssa keskustellut, ja hän tietää tämän.

Niinistön mukaan Aallon johtama vihreät on jäänyt asiakeskustelussa hieman taka-alalle.

- Nyt pitää alkaa olla aloitteellinen, eikä vain reagoida median tai muiden puolueiden nostamiin aiheisiin.

Ei ruusuilla tanssimista

Niinistö tietää omasta kokemuksestaan, ettei puolueen puheenjohtajan alkutaival ole välttämättä helppo:

- Ei se minullakaan aluksi ollut ruusuilla tanssimista, vaan kesti aikansa, mutta pikkuhiljaa Toukon pitäisi saada jo tuloksia, sillä ihmisten vihreisiin kohdistamiin odotuksiin ja luottamukseen pitää pystyä vastaamaan.

Niinistö korostaa puolueen johtamisessa vastuuta, asiallisuutta sekä puheenjohtajan " pelinrakennustaitoa " .

- Toukon pitää pitää pallo hallussa ja rakentaa peliä, ja sekin täytyy ymmärtää, että kansanedustajan pesti on vastuullinen tehtävä, joka velvoittaa vastaamaan ihmisten odotuksiin, ja silloin kaikki muu on jätettävä omaan arvoonsa.

Niinistön mukaan Aallon pitäisi keskittyä vihreiden keskeisiin asiateemoihin kuten ympäristöön, koulutukseen ja eriarvoisuuden torjumiseen.

- Kyllä Touko tämän tietää ja varmasti parhaansa yrittää, Niinistö päättää.

Video: Touko Aalto haastattelussa Iltalehden Lasillisella-juttusarjassa.